登慈佛寺
作者：劉攽
朝代：宋

paragraphs: 清溪淺褰裳，嘉樹大盈抱。
古寺向百年，地幽景冞好。
連峰拱蒼翠，秋雨洗穹昊。
客至登高樓，西風動衰草。
雄豪昔未遇，飯粥殆將老。
豈知風雲期，草昧及天造。
杖箠城下邑，傾囷載金寶。
良知積困約，固不慰枯槁。
銘勳久猶存，餘烈漫浩浩。
空餘祇樹園，常此伊蒲禱。
階除稍蕪沒，梁棟乍傾倒。
顧覽爲徘徊，物化那能道。